बिहार में एनडीए के चेहरा बने अवुरी अपना नेता के नाम आगे बढ़ावे खाती शुरू राजनीतिक कसरत के बीच लोजपा कवनो एक चेहरा के संगे चुनाव के मैदान में उतरे से इनकार क देलस। लोजपा सांसद अवुरी रामविलास पासवान के बेटा चिराग पासवान कहले कि कवनो एक चेहरा के बात कईला के कवनो मतलब नईखे।
नीतीश कुमार के बिहार में एनडीए के चेहरा बनावे के सवाल प चिराग पासवान कवनो साफ जवाब ना देले लेकिन इशारा-इशारा में जवन कहले उ नीतीश कुमार के खिलाफ बाटे।
चिराग कहले कि एक चेहरा के बात कईला के कवनो मतलब नईखे। केंद्र में नरेंद्र मोदी आ बिहार में नीतीश कुमार एनडीए के चेहरा बाड़े। ए दुनों के अलावे सुशील मोदी, रामविलास पासवान अवुरी उपेंद्र कुशवाहा के चेहरा भी एनडीए के लगे बा। सभ लोग मिलके काम करता अवुरी सभके काम अवुरी नाम प चुनाव लड़ल जाई।
जदयू के बिहार में बड़ भाई के दर्जा देत 25 सीट देवे समेत सीट बंटवारा से जुडल सवाल प चिराग कहले कि सीट बंटवारा के मुद्दा प सार्वजनिक चर्चा अवुरी बयानबाजी ठीक नईखे। अभी लोकसभा चुनाव में समय बा अवुरी 7 जून के जब एनडीए के बैठक होई त एकरा प चर्चा क लिहल जाई।
हालांकि उ साफ कईले कि सीट बंटवारा सम्मानजनक होखे के चाही अवुरी क्षेत्र में जनाधार के मुताबिक होखे के चाही।
ओने भाजपा नेता अवुरी बिहार के स्वास्थ्य मंत्री मंगल पांडेय भी साफ क देले कि बिहार में एनडीए के चेहरा सिर्फ नीतीश कुमार ना होईहे। उ कहले कि बिहार में नीतीश कुमार मुख्यमंत्री बाड़े एहसे उ भाजपा के बड़ भाई बाड़े, जबकि केंद्र में नरेंद्र मोदी प्रधानमंत्री बाड़े त नीतीश के बड़ भाई भईले। बिहार में चुनाव नरेंद्र मोदी आ नीतीश कुमार के चेहरा प लड़ल जाई।
bho_Deva bho_Deva bho_Deva bho_Deva bho_Deva bho_Deva